Krewe bly op die wenpad | Netwerk24
Krewe bly op die wenpad
Die Vredenburg/Saldanha-krieketklub se eerste span sien uit om sy suksesvolle seisoen as die kampioen af te sluit.
Nog net een wedstryd lê voor vir Vredenburg/Saldanha-krieketklub wat sal bepaal of die Krewe as die kampioene van die Boland-premierliga gekroon sal word nadat dié kranige span Paarl-Oos Saterdag (14 Maart) gewen het.
Quinton Kannemeyer, die kaptein, het die loot gewen en besluit om in die bewolkte toestande te kolf.
Die Krewe se openingskolwers, Hanno Kotze (109; 15x4, 1x6) en Simon Khomari (132; 18x4, 2x6) het die boulers van die eerste bal af onder druk geplaas en 'n klubrekord van 235 lopies om die eerste paaltjie aangeteken. Quinton Kannemeyer (48; 2x4, 3x6) en Krisnan Oosthuizen (30*; (1x4, 4x6) het sout in die wonde van die Paarl-Oos se boulers gevryf.
Een van Quinton Kannemeyer se sesse het deur die venster in die klubhuis gebars – 'n massiewe 100 m van die kolfblad af. Oosthuizen het in net nege balle verwoesting gesaai.
Die Krewe het op 'n massiewe 412/6 in sy toegelate 50 boulbeurte geëindig.
Paarl-Oos is vir 103 uitgeboul met net M. Solomons (21; 2x4) wat weerstand probeer bied het.
Greame Cupido (3/15), Tommy Kannemeyer (2/14) en Krisnan Oosthuizen (2/28) het uitstekend met die bal in die hand vertoon.
Krewe het met 'n massiewe 309 lopies gewen en sy eerste plek, vyf punte voor Maties, behou. . Die Krewe reis die naweek vir die laaste wedstryd teen Maties.